Produkto specifikacijos reikšmingo pakeitimo patvirtinimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2021/C 102/07)

Šiuo paskelbimu suteikiama teisė per tris mėnesius nuo paskelbimo dienos pareikšti prieštaravimą pakeitimo paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PATVIRTINIMO PARAIŠKA

Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„Asparago di Badoere“

ES Nr. PGI-IT-0495-AM01 – 2019 11 25

SKVN ( ) SGN (X)

1. Pareiškėjų grupė ir teisėtas interesas

Consorzio dell’Asparago di Badoere

Registruota buveinė ir centrinė būstinė: Municipio di Morgano, Piazza Indipendenza, 2

31050 Badoere di Morgano (TV), Italy. Tel. +39 3282143228,

E. paštas: info@asparagodibadoere.it

www.asparagodibadoere.it

„Consorzio dell’Asparago di Badoere“ turi teisę teikti pakeitimo paraišką pagal 2013 m. spalio 14 d. Žemės ūkio, maisto produktų ir miškų ūkio politikos ministerijos sprendimo Nr. 12511 13 straipsnio 1 dalį.

2. Valstybė narė arba trečioji šalis

Italija

3. Keičiama (-os) produkto specifikacijos dalis (-ys)

☐ Produkto pavadinimas

☒ Produkto aprašymas

☐ Geografinė vietovė

☐ Kilmės įrodymas

☒ Gamybos būdas

☐ Ryšys su geografine vietove

☒ Ženklinimas

☒ Kita: redakciniai pakeitimai, patikrinimai, atnaujintos nuorodos į teisės aktus.

4. Pakeitimo (-ų) rūšis

☒ Produkto su registruota SKVN arba SGN specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą.

☐ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą.

5. Pakeitimas (-ai)

Produkto aprašymas

1. Dabartinės produkto specifikacijos straipsnis „„Asparago di Badoere“ yra lelijinių šeimos augalų (Asparagus genties, Officinalis rūšies) smidrų ūgliai (baltųjų smidrų veislės – ‘Dariana’, ‘Thielim’, ‘Zeno’, ‘Avalim’ arba ‘Grolim’, žaliųjų smidrų veislės – ‘Eros’, ‘Thielim’, ‘Grolim’, ‘Dariana’ arba ‘Avalim’).“ iš dalies keičiamas ir papildomas taip: „„Asparago di Badoere“ yra lelijinių šeimos augalų (Asparagus genties, Officinalis rūšies) smidrų ūgliai (baltųjų smidrų veislės – ‘Thielim’, ‘Zeno’, ‘Grolim’, ‘Cumulus’, ‘Darzilla’, ‘Hercolim’, ‘Marco’, ‘Vittorio’ arba ‘Giove’, žaliųjų smidrų veislės – ‘Eros’, ‘Thielim’, ‘Grolim’, ‘Cumulus’, ‘Magnus’, ‘Giove’ arba ‘Vittorio’). Galima naudoti ir kitas vykdant smidrų veislių mokslinius tyrimus išvestas veisles, bet tik tuo atveju, jeigu pateikus eksperimentinius ir dokumentinius įrodymus nustatoma, kad paisoma SGN „Asparago di Badoere“ žymimų smidrų auginimo metodo ir kokybinių savybių. Apie tokį kitų veislių panaudojimą auginant SGN „Asparago di Badoere“ žymimus smidrus turi būti iš anksto pranešta Italijos žemės ūkio ir miškų politikos ministerijai.“ Santraukos 4.2 punktas „„Asparago di Badoere“ yra lelijinių šeimos augalų (Asparagus genties, Officinalis rūšies) smidrų ūgliai (baltųjų smidrų veislės – ‘Dariana’, ‘Thielim’, ‘Zeno’, ‘Avalim’ arba ‘Grolim’, žaliųjų smidrų veislės – ‘Eros’, ‘Thielim’, ‘Grolim’, arba ‘Dariana’).“ iš dalies keičiamas taip: „„Asparago di Badoere“ yra lelijinių šeimos augalų (Asparagus genties, Officinalis rūšies) smidrų ūgliai (baltųjų smidrų veislės – ‘Thielim’, ‘Zeno’, ‘Grolim’, ‘Cumulus’, ‘Darzilla’, ‘Hercolim’, ‘Marco’, ‘Vittorio’ arba ‘Giove’, žaliųjų smidrų veislės – ‘Eros’, ‘Thielim’, ‘Grolim’, ‘Cumulus’, ‘Magnus’, ‘Giove’ arba ‘Vittorio’). Galima naudoti ir kitas vykdant smidrų veislių mokslinius tyrimus išvestas veisles, bet tik tuo atveju, jeigu pateikus eksperimentinius ir dokumentinius įrodymus nustatoma, kad paisoma SGN „Asparago di Badoere“ žymimų smidrų auginimo metodo ir kokybinių savybių. Apie tokį kitų veislių panaudojimą auginant SGN „Asparago di Badoere“ žymimus smidrus turi būti iš anksto pranešta Italijos žemės ūkio ir miškų politikos ministerijai.“ Atnaujintas veislių, kurios gali būti naudojamos auginant smidrus „Asparago di Badoere“, sąrašas. Iš šio sąrašo išbrauktos veislės, kurios nebenaudojamos dėl to, kad yra retos, arba dėl to, kad ilgainiui paaiškėjo, jog jos yra pasenusios agronominiu požiūriu. Į sąrašą įtrauktos naujos veislės, kurias naudojant nesikeičia smidrų „Asparago di Badoere“ savybės ir kurios yra našesnės, pasižymi produktui būdingesnėmis savybėmis, yra atsparesnės ligoms, kurioms auginti reikia mažiau trąšų arba augalų apsaugos produktų, o tai naudinga vartotojams, aplinkai ir teritorijos biologinei įvairovei. Be to, leidžiama naudoti naujas veisles, bet tik tuo atveju, jeigu pateikus eksperimentinius ir dokumentinius įrodymus nustatoma, kad jų savybės atitinka smidrų „Asparago di Badoere“ specifikacijoje nurodytas savybes, ir jeigu apie tai pranešta Italijos žemės ūkio ir miškų politikos ministerijai. Taigi ūkininkai gali naudoti naujas rinkai pateiktas veisles ir kartu užtikrinti, kad produktas atitinka nustatytąsias savybes. Šis pakeitimas taikomas bendrojo dokumento 3.2 punktui.

2. Produkto specifikacijos dalyje, skirtoje SGN „Asparago di Badoere“ žymimų baltųjų smidrų aprašymui, po I kategorijos aprašymo įterpiamas šis tekstas: „II kategorija Forma – visas smidro ūglis, kurio galiukas gali būti šiek tiek apvytęs. Spalva – balta (gali būti su rausvu atspalviu). Skonis – švelnus, nerūgštus ir nesūrus. Smidrai yra švelnios ir nepluoštinės tekstūros, skleidžia lengvą šviežių daržovių ir subrendusių kviečių aromatą ir turi vos juntamą kartoką poskonį. Skersmuo – 8–30 mm, tolygiai paskirstytas tame pačiame ryšelyje arba toje pačioje pakuotėje. Ilgis – iki 22 cm, tolygiai paskirstytas tame pačiame ryšelyje arba toje pačioje pakuotėje. II kategorijos smidrai gali būti skirti tik perdirbimo sektoriui.“ Į produkto specifikaciją nuo šiol įtraukta II kategorija, apimanti smidrų ūglius, kurių forma ir (arba) matmenys skiriasi nuo „Extra“ ir I kategorijų ūglių, bet visos produkto juslinės savybės yra tokios pat, nes augalai auginami tokiomis pat dirvožemio ir klimato sąlygomis ir taikant tuos pačius metodus. Naujosios II kategorijos ūgliai turi didelę paklausą rinkos segmente, naudojančiame pusfabrikačius, todėl jie skirti tik perdirbimo sektoriui. Pakeitimas taikomas santraukos 4.2 punktui ir bendrojo dokumento 3.2 punktui.

3. Produkto specifikacijos dalyje, skirtoje SGN „Asparago di Badoere“ žymimų žaliųjų smidrų aprašymui, po I kategorijos aprašymo įterpiamas šis tekstas: „II kategorija Forma – visas smidro ūglis su šiek tiek apvytusiu galiuku. Spalva – žalia (gali būti su violetiniu atspalviu). Skersmuo – 8–30 mm, tolygiai paskirstytas tame pačiame ryšelyje arba toje pačioje pakuotėje. Ilgis – iki 27 cm, tolygiai paskirstytas tame pačiame ryšelyje arba toje pačioje pakuotėje. II kategorijos smidrai gali būti skirti tik perdirbimo sektoriui.“ Pakeitimo pagrindimas yra toks pat, kaip išdėstyta 2 punkte dėl SGN „Asparago di Badoere“ žymimų baltųjų smidrų. Jis taikomas santraukos 4.2 punktui ir bendrojo dokumento 3.2 punktui.

4. Sakinys „Didžiausias leistinas visų kategorijų ir rūšių smidrų nuokrypis nuo pirmiau nurodytų parametrų – ne daugiau kaip 3 %.“ iš dalies keičiamas taip: „Didžiausias leistinas visų kategorijų smidrų nuokrypis nuo pirmiau nurodytų ilgio ir skersmens parametrų – ne daugiau kaip 3 %.“ Tai redakcinio pobūdžio pakeitimas, kuriuo siekiama patikslinti produkto specifikaciją nurodant, kuo remiantis apskaičiuojama didžiausia nuokrypio vertė ir parametrai, kuriems ji taikoma. Pakeitimas taikomas santraukos 4.2 punktui ir bendrojo dokumento 3.2 punktui.

Gamybos būdas

Dabartinės produkto specifikacijos 5 straipsnis

5. 5 straipsnio pabaigos sakiniai „Pasibaigus pagrindiniam augimo etapui, smidrų „Asparago di Badoere“ derlius turi būti nuimamas kasmet nuo vasario 1 d. iki gegužės 31 d. Didžiausias nupjautų ūglių kiekis negali viršyti 7 000 kg iš vieno hektaro.“ iš dalies keičiami taip: „Pasibaigus pagrindiniam augimo etapui, smidrų „Asparago di Badoere“ derlius turi būti nuimamas kasmet nuo vasario 1 d. iki birželio 30 d. Didžiausias visų kategorijų („Extra“, I ir II) nupjautų ūglių kiekis negali viršyti 10 000 kg iš vieno hektaro.“ Galutinė derliaus nuėmimo data nukelta į birželio 30 d. Dėl pastaraisiais metais vykstančios klimato kaitos ir vėlyvesnių veislių naudojimo SGN „Asparago di Badoere“ žymimų smidrų derlius ir kokybės standartai išlaikomi dar mažiausiai 30 dienų po gegužės 31 d. Iš vieno hektaro gaunamos produkcijos didžiausias kiekis išaugo nuo 7 000 iki 10 000 kg, nes tam tikros veislės, iš kurių gali būti auginami smidrai „Asparago di Badoere“, yra našesnės ir jų derlius gali būti nuimamas ilgesnį laiką. Pakeitimu taip pat atsižvelgiama į naujosios II kategorijos produktų derlių, kuris pridedamas prie „Extra“ ir I kategorijų derliaus. Padidėjus iš vieno hektaro gaunamos produkcijos kiekiui, produkto juslinės savybės ir kokybės lygis visiškai nesikeičia.

Ženklinimas

Dabartinės produkto specifikacijos 8 straipsnis

6. Sakiniai „Tiekiami rinkai SGN „Asparago di Badoere“ pažymėti smidrai turi būti pakuojami šios specifikacijos 3 straipsnyje nurodytoje auginimo vietovėje, laikantis tokių nuostatų: a) SGN „Asparago di Badoere“ – baltieji smidrai: — į 0,7–1,2 kg svorio ryšelius, tvirtai surišamus rafijos pluošto juostelėmis, — į maisto produktams skirtas pakuotes, sveriančias ne daugiau kaip 2,0 kg; b) SGN „Asparago di Badoere“ – žalieji smidrai: — į 0,5–1,2 kg svorio ryšelius, surišamus rafijos pluošto juostelėmis arba gumelėmis, — į maisto produktams skirtas pakuotes, sveriančias ne daugiau kaip 2,0 kg. Kiekvienos pakuotės turinys turi būti vienodas; į pakuotę dedami tos pačios rūšies, kategorijos ir skersmens smidrai.“ iš dalies keičiami taip: „Tiekiami rinkai SGN „Asparago di Badoere“ pažymėti smidrai turi būti pakuojami šios specifikacijos 3 straipsnyje nurodytoje auginimo vietovėje, į ryšelius arba maisto produktams skirtas pakuotes. Vienoje pakuotėje gali būti tik tos pačios kategorijos ir skersmens smidrai.“ Atitinkami santraukos 4.8 punkto sakiniai „SGN „Asparago di Badoere“ pažymėti smidrai turi būti tvirtai surišti į ryšelius rafija arba turi būti supakuoti maistui tinkamose pakuotėse. Kiekvienos pakuotės turinys turi būti vienodas; į pakuotę dedami tos pačios rūšies, kategorijos ir skersmens smidrai.“ iš dalies keičiami taip (tekstas taip pat įtraukiamas į bendrojo dokumento 3.5 punktą): „Siekiant išsaugoti 3.2 punkte nurodytas kokybines savybes, parduoti skirti SGN „Asparago di Badoere“ pažymėti smidrai pakuojami tik auginimo vietovėje, į ryšelius arba maisto produktams skirtas pakuotes. Smidrai „Asparago di Badoere“ pakuojami 4 punkte nurodytoje vietovėje, siekiant užtikrinti produkto atsekamumą ir kontrolę bei apsaugoti smidrų „Asparago di Badoere“ kokybę nuo gabenant nesupakuotus produktus gresiančio sutrenkimo, nes tokiu atveju jie pajuoduotų ir nukentėtų jų kokybinės savybės. Vienoje pakuotėje gali būti tik tos pačios kategorijos ir skersmens smidrai.“ Šis pakeitimas reikalingas siekiant atitikti nacionalinėse ir užsienio rinkose keliamus reikalavimus, visų pirma įvairesnių ir lankstesnių pakuočių paklausą. Rinkoje pageidaujama, kad produktai būtų pakuojami atskiromis pakuotėmis – rišami į ryšelius arba dedami į įvairių dydžių dėžutes, ir kad pakuotė atitiktų skirtingus klientų tikslus. Be to, nuoroda „Asparago di Badoere“ žymimi ir baltieji, ir žalieji smidrai, todėl buvo nuspręsta abiejų rūšių smidrus populiarinti naudojant vienodą pakuotę, taigi pakuotės skirsis priklausomai nuo produkto kategorijos ir skersmens, o ne nuo produkto rūšies. Galiausiai atitinkamas bendrojo dokumento punktas buvo papildytas patikslinant į produkto specifikaciją jau įtrauktą reikalavimą, kad produktas būtų pakuojamas auginimo vietovėje.

7. Sakinys „Komercinė kategorija („Extra“ arba I), vadovaujantis šios produkto specifikacijos 2 straipsnio nuostatomis);“ iš dalies keičiamas taip: „Komercinė kategorija („Extra“ arba I arba II, kartu su žodžiais „produktas skirtas tik perdirbti“), vadovaujantis šios produkto specifikacijos 2 straipsnio nuostatomis;“. Santraukos 4.8 punkto sakinys „Ryšeliai ir pakuotės turi būti paženklinti etiketėmis, kuriose vienodo dydžio raidėmis pateikiamas užrašas Asparago di Badoere PGI, konkrečiai nurodoma supakuotų smidrų rūšis (žalieji arba baltieji), augintojo ir pakuotojo pavardės arba įmonių pavadinimai ir adresai, komercinė kategorija („Extra“ arba I), skersmuo ir bet kokia kita pagal teisės aktus reikalaujama informacija.“ iš dalies keičiamas taip (tekstas taip pat įtraukiamas į bendrojo dokumento 3.6 punktą): „Ryšeliai ir pakuotės turi būti paženklinti etiketėmis, kuriose vienodo dydžio raidėmis pateikiamas užrašas Asparago di Badoere PGI, konkrečiai nurodoma supakuotų smidrų rūšis (žalieji, baltieji arba žalieji ir baltieji), augintojo ir pakuotojo pavardės arba įmonių pavadinimai ir adresai, komercinė kategorija („Extra“, I arba II, kartu su žodžiais „produktas skirtas tik perdirbti“), skersmuo ir bet kokia kita pagal teisės aktus reikalaujama informacija.“ Tekstas pritaikytas įtraukiant abiejų SGN „Asparago di Badoere“ žymimų smidrų rūšių II kategoriją ir numatant galimybę abiejų rūšių (baltuosius ir žaliuosius) smidrus dėti į tą pačią pakuotę arba tą patį ryšelį.

Kita

Redakciniai pakeitimai

8. Nauja 4 straipsnio antraštė yra „Kilmę patvirtinantys elementai“.

9. Nauja 5 straipsnio antraštė yra „Gamybos metodai“.

10. Nauja 6 straipsnio antraštė yra „Ryšys su aplinka“.

11. Nauja 7 straipsnio antraštė yra „Kontrolė“.

12. Nauja 8 straipsnio antraštė yra „Ženklinimas“.

Patikros

Dabartinės produkto specifikacijos 7 straipsnis

13. Dabartinės produkto specifikacijos 7 straipsnyje nenurodyta įstaiga, atsakinga už atitikties specifikacijai tikrinimą. Pasiūlyta 7 straipsnį iš dalies pakeisti taip: „Šios produkto specifikacijos atitikties patikros atliekamos vadovaujantis Reglamento (ES) Nr. 1151/2012 nuostatomis; kontrolės įstaiga yra CSQA Certificazioni S.r.l. (adresas: Thiene (VI) -I- Via San Gaetano n. 74, Italy; tel. +39 0445313011, e. paštas csqa@csqa.it, sertifikuoto e. pašto adresas csqa@legalmail.it).“

Nuorodų į teisės aktus atnaujinimas

14. 1 ir 7 straipsniuose pateiktos nuorodos į Tarybos reglamentą (EEB) Nr. 2081/92 pakeistos nuorodomis į galiojantį teisės aktą.

BENDRASIS DOKUMENTAS

„ASPARAGO DI BADOERE“

ES Nr. PGI-IT-0495-AM01 – 2019 11 25

SKVN ( ) SGN (X)

1. Pavadinimas (-ai)

„Asparago di Badoere“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

„Asparago di Badoere“ yra lelijinių šeimos augalų (Asparagus genties, Officinalis rūšies) smidrų ūgliai (baltųjų smidrų veislės – ‘Thielim’, ‘Zeno’, ‘Grolim’, ‘Cumulus’, ‘Darzilla’, ‘Hercolim’, ‘Marco’, ‘Vittorio’ arba ‘Giove’, žaliųjų smidrų veislės – ‘Eros’, ‘Thielim’, ‘Grolim’, ‘Cumulus’, ‘Magnus’, ‘Giove’ arba ‘Vittorio’).

Galima naudoti ir kitas vykdant smidrų veislių mokslinius tyrimus išvestas veisles, bet tik tuo atveju, jeigu pateikus eksperimentinius ir dokumentinius įrodymus nustatoma, kad paisoma SGN „Asparago di Badoere“ žymimų smidrų auginimo metodo ir kokybinių savybių.

Apie tokį kitų veislių panaudojimą auginant SGN „Asparago di Badoere“ žymimus smidrus turi būti iš anksto pranešta Italijos žemės ūkio ir miškų politikos ministerijai.

Vartoti teikiami abiejų rūšių SGN „Asparago di Badoere“ pažymėti smidrai turi būti sveiki, nesugedę, švarūs, šviežiai atrodantys ir gražios spalvos, nepažeisti netinkamai plaunant, neužkrėsti kenksmingais organizmais ir jų nesugadinti, nesudaužyti, nepažeisti netinkamos išorinės drėgmės, pašalinio kvapo ir (arba) poskonio, traškūs, netuščiaviduriai ir nenulupti. Pjūvis prie pagrindo turi būti lygus ir statmenas stiebui.

SGN „Asparago di Badoere“„Extra“ kategorijos baltųjų smidrų ūgliai yra tiesios formos ir labai siauro pumpuro. Jie yra baltos spalvos, bet supakuoti gali šiek tiek parausti. Šie smidrai yra saldūs, nesūrus ir nerūgštus, švelnios ir nepluoštinės tekstūros, skleidžia lengvą šviežių daržovių ir subrendusių kviečių aromatą ir turi vos juntamą kartoką poskonį. Ūglių skersmuo siekia 12–20 mm, didžiausias toje pačioje pakuotėje ar tame pačiame ryšelyje esančio storiausio ir ploniausio ūglio skersmens skirtumas yra 6 mm. Ūglių ilgis siekia 14–22 cm, didžiausias toje pačioje pakuotėje ar tame pačiame ryšelyje esančio ilgiausio ir trumpiausio ūglio ilgio skirtumas yra 1 cm.

SGN „Asparago di Badoere“ I kategorijos baltųjų smidrų ūgliai forma, spalva, skoniu ir ilgiu nesiskiria nuo „Extra“ kategorijos ūglių, bet jų skersmuo siekia 10–22 mm, o didžiausias toje pačioje pakuotėje ar tame pačiame ryšelyje esančio storiausio ir ploniausio ūglio skersmens skirtumas yra 8 mm.

SGN „Asparago di Badoere“ II kategorijos baltųjų smidrų ūglių galiukai su pumpuru gali būti šiek tiek apvytę. Spalva – balta, gali būti su rausvu atspalviu. Skersmuo – 8–30 mm, tolygiai paskirstytas tame pačiame ryšelyje arba toje pačioje pakuotėje. Ilgis – iki 22 cm, tolygiai paskirstytas tame pačiame ryšelyje arba toje pačioje pakuotėje.

II kategorijos smidrai gali būti skirti tik perdirbimo sektoriui.

SGN „Asparago di Badoere“„Extra“ kategorijos žaliųjų smidrų ūgliai yra tiesios formos, gali būti su šiek tiek išlenktu galiuku. Ūglio galiukas yra tamsiai žalias ir žvilgantis, gali būti su violetiniu atspalviu, o pagrindas (kuris negali sudaryti daugiau kaip 5 proc. ūglio ilgio) – žalios spalvos su violetiniais ir baltais atspalviais. Šie smidrai yra savito salsvo skonio, nerūgštūs, nesūrus ir nekartūs, švelnios ir nepluoštinės tekstūros, ilgai išliekančio vaisių ir žolelių aromato. Ūglių skersmuo siekia 12–20 mm, didžiausias toje pačioje pakuotėje ar tame pačiame ryšelyje esančio storiausio ir ploniausio ūglio skersmens skirtumas yra 6 mm. Ūglių ilgis siekia 18–27 cm, didžiausias toje pačioje pakuotėje ar tame pačiame ryšelyje esančio ilgiausio ir trumpiausio ūglio ilgio skirtumas yra 1 cm.

SGN „Asparago di Badoere“ I kategorijos žaliųjų smidrų ūgliai forma, spalva ir skoniu nesiskiria nuo „Extra“ kategorijos ūglių, bet jų skersmuo siekia 8–22 mm, o didžiausias toje pačioje pakuotėje ar tame pačiame ryšelyje esančio storiausio ir ploniausio ūglio skersmens skirtumas yra 8 mm. Ūglių ilgis siekia 16–27 cm, didžiausias toje pačioje pakuotėje ar tame pačiame ryšelyje esančio ilgiausio ir trumpiausio ūglio ilgio skirtumas yra 1 cm.

SGN „Asparago di Badoere“ II kategorijos žaliųjų smidrų ūgliai būna su šiek tiek apvytusiu galiukais. Spalva – žalia, gali būti su violetiniu atspalviu. Skersmuo – 8–30 mm, tolygiai paskirstytas tame pačiame ryšelyje arba toje pačioje pakuotėje. Ilgis – iki 27 cm, tolygiai paskirstytas tame pačiame ryšelyje arba toje pačioje pakuotėje.

II kategorijos smidrai gali būti skirti tik perdirbimo sektoriui.

Didžiausias leistinas visų kategorijų smidrų nuokrypis nuo pirmiau nurodytų ilgio ir skersmens parametrų – ne daugiau kaip 3 %.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Visi smidrų „Asparago di Badoere“ gamybos veiksmai, nuo auginimo iki derliaus nuėmimo, vyksta nustatytoje geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Siekiant išsaugoti 3.2 punkte nurodytas kokybines savybes, parduoti skirti SGN „Asparago di Badoere“ pažymėti smidrai pakuojami tik auginimo vietovėje, į ryšelius arba maisto produktams skirtas pakuotes.

Smidrai „Asparago di Badoere“ pakuojami 4 punkte nurodytoje vietovėje, siekiant užtikrinti produkto atsekamumą ir kontrolę bei apsaugoti smidrų „Asparago di Badoere“ kokybę nuo gabenant nesupakuotus produktus gresiančio sutrenkimo, nes tokiu atveju jie pajuoduotų ir nukentėtų jų kokybinės savybės.

Vienoje pakuotėje gali būti tik tos pačios kategorijos ir skersmens smidrai.

3.6. Specialios produkto registruotu pavadinimu ženklinimo taisyklės

Ryšeliai ir pakuotės turi būti paženklinti etiketėmis, kuriose vienodo dydžio raidėmis pateikiamas užrašas Asparago di Badoere PGI, konkrečiai nurodoma supakuotų smidrų rūšis (žalieji, baltieji arba žalieji ir baltieji), augintojo ir pakuotojo pavardės arba įmonių pavadinimai ir adresai, komercinė kategorija („Extra“, I arba II, kartu su žodžiais „produktas skirtas tik perdirbti“), skersmuo ir bet kokia kita pagal teisės aktus reikalaujama informacija.

4. Glaustas geografinės vietovės apibūdinimas

SGN „Asparago di Badoere“ žymimų smidrų auginimo vietovė apima Paduvos provincijoje esančias Pjombino Dezės ir Trebazelegės komunas; Trevizo provincijoje esančias Kazale sul Silės, Kazjero, Istranos, Moljano Veneto, Morgano, Paezės, Preganciolio komunas ir Venecijos provincijoje esančią Skorcės komuną.

5. Ryšys su geografine vietove

Geografinės vietovės ir smidrų „Asparago di Badoere“ ryšys grindžiamas kokybe.

Abiejų rūšių „Asparago di Badoere“ būdingas greitas augimas, kuris užtikrina ūgliams būdingas fizines savybes – mažą pluoštingumą ir ypač skaisčią spalvą, ir išskirtines 3.2 punkte nurodytas juslines savybes.

Kad būtų užtikrinta „Asparago di Badoere“ kokybė ir savitumas, auginimo vietovėje būtinos tam tikros dirvožemio ir klimato sąlygos, nes jos lemia smidrų fizines ir juslines savybes.

Vidutinė „Asparago di Badoere“ auginimo vietovės temperatūra – apie 15 °C, kuri tam tikru metų laiku gali pakilti iki 30 °C. Vidutinis metinis kritulių kiekis – apie 900 mm, paprastai daugiausia jų iškrinta pavasarį ir rudenį. Tokiomis sąlygomis nuimant derlių drėkinimas nebūtinas, taigi augalai nepatiria vandens stygiaus, dėl to smidrai „Asparago di Badoere“ būna aukščiausios kokybės. Be to, dėl per auginimo vietovę tekančių nesraunių karstinių upių (Silės, Dzero ir Dezės ir jų intakų) dirvožemis yra derlingas ir jame gerai sudygsta daigai. Dėl to augalai ypač tvirti ir jų nereikia papildomai tręšti. Be to, dėl mažo azoto kiekio ūgliai išauga sveiki ir be matomų įskilimų ar įtrūkimų. Auginimo vietovės dirvožemis yra purus. „Asparago di Badoere“ gali būti auginami tik giliai dirvožemyje, kuris yra gana rupios ar vidutiniškai rupios struktūros ir kurio paviršiuje yra mažai kalcio; dirvožemio pH – pusiau šarminis ar neutralus, nusausinimas – geras arba vidutinis. Giliai dirvožemyje gali būti kalcio karbonato nuosėdų.

Veneto regionas turi senas smidrų auginimo tradicijas, siekiančias laikus, kai jo teritoriją užkariavo romėnai.

Daugybėje dokumentų baltieji ir žalieji smidrai „Asparago di Badoere“ minimi kaip vieni iš labiausiai vertinamų Veneto regiono vietos produktų. Be to, verta priminti, kad Badoerės vietovė buvo tokia svarbi smidrų auginimui provincijoje, kad Morgano savivaldybės, kuriai priklauso Badoerės vietovė, administracija 1968 m. surengė pirmąjį provincijos smidrų turgų. Šie turgūs laikantis tradicijos rengiami iki šiol. Smidrų auginimas itin įsišaknijęs vietos kultūroje, o auginimo metodai perduodami iš kartos į kartą. Ypatingas gamybos veiksnių, tokių kaip rankų darbas ir maža veiklos apimtis, ir nustatytos vietovės dirvožemio bei klimato sąlygų derinys daro didžiausią įtaką produktui, kuris savo kokybe išsiskiria iš kitų smidrų. „Asparago di Badoere“ paplitimas ir reputacija, įgyta dėl daugybės reklaminių kampanijų, liudija gerą produkto vardą.

Nuoroda į paskelbtą produkto specifikaciją

(Šio reglamento 6 straipsnio 1 dalies antra pastraipa)

Visą produkto specifikacijos tekstą galima rasti interneto svetainėje http://www.politicheagricole.it/flex/cm/pages/ServeBLOB.php/L/IT/IDPagina/3335

arba

tiesiogiai Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Qualità“, paskui ekrano kairėje – „Prodotti DOP IGP STG“ (SKVN, SGN, GTG nuorodomis žymimi produktai) ir galiausiai – „Disciplinari di Produzione all’esame dell’UE“ (ES nagrinėjamos produktų specifikacijos).

(1) OL L 343, 2012 12 14, p. 1.